**Sajtóközlemény**Budapest, 2025. október 13.

**AZ EURÓPAI BIZOTTSÁG TÁMOGATJA A 4iG CSOPORT NYUGAT-BALKÁNI DIGITÁLIS HÁLÓZATFEJLESZTÉSÉT ÉS TENGERALATTI ADATKÁBEL BERUHÁZÁSÁT**

*A közös nyilatkozatot a felek a mai napon írták alá Tiranában, az EU-Nyugat Balkán Beruházási Fórumon*

* **A tiranai EU–Nyugat-Balkán Beruházási Fórumon a 4iG Csoport közös nyilatkozatot írt alá az Európai Bizottság, valamint a GÉANT, Európa kutatási és oktatási hálózati infrastruktúráját összefogó nonprofit szervezet képviselőivel.**
* **A nyilatkozatban az uniós partnerek támogatják a 4iG Csoport nyugat balkáni digitális hálózatfejlesztési kezdeményezéseit, különös tekintettel az Albániát és Egyiptomot összekapcsoló EAGLE (Egypt–Albania Gateway Link to Europe) tengeralatti adatkábelprojekt megvalósítását, illetve a projekthez kapcsolódióan egy regionális szárazföldi digitális gerinchálózat kiépítését.**
* **A beruházás keretében egy Albániában, Egyiptomban és Olaszországban csatlakozási pontokkal rendelkező, 2000 kilométeres tengeralatti rendszer épül ki, amely a 4iG regionális szárazföldi hálózatához kapcsolódva alacsony késleltetésű, skálázható és biztonságos digitális folyosót hoz létre a Nyugat-Balkán és a főbb európai, illetve interkontinentális adatközpontok között.**
* **Az együttműködés fontos mérföldkő Európa egyik legjelentősebb regionális digitális infrastruktúra-fejlesztésének megvalósításában. Az Európai Bizottság és a GÉANT támogatásával az EAGLE-projekt stratégiai elismerést nyert az Európai Unión belül, ami megerősíti a kezdeményezés kiemelt szerepét és pozitív piaci jelzést ad az iparági szereplők számára.**
* **A 4iG Csoport beruházásai hozzájárulnak az EU Digitális Évtized 2030 és a Global Gateway stratégiák céljainak megvalósításához.**

A mai napon a Tiranában rendezett EU-Nyugat-Balkán Beruházási Fórumon az **Európai Bizottság**, a **GÉANT** és a **4iG Csoport** közös nyilatkozatot írtak alá, amelyben megerősítették elkötelezettségüket a biztonságos, nagy kapacitású digitális infrastruktúra fejlesztése, valamint az uniós kapcsolatok erősítése mellett a Nyugat-Balkán térségében. A nyilatkozatban az uniós partnerek támogatásukról biztosították az Albániát és Egyiptomot összekapcsoló EAGLE (Egypt–Albania Gateway Link to Europe) tengeralatti adatkábel beruházást, valamint a projekthez kapcsolódó és most bejelentett regionális szárazföldi digitális gerinchálózat kiépítését. A két beruházás együttesen új digitális hidat hoz létre a Nyugat-Balkán és Európa vezető adatközpontjai között, alacsony késleltetésű, nagy kapacitású és biztonságos adatkapcsolatot biztosítva.

*„Amikor három éve megérkeztünk Albániába, egy mottót választottunk, amely ma is érvényes: hidakat építünk” –* **mondta Fekete Péter, a 4iG Csoport vezérigazgatója**. *„Az EAGLE az egyik legjelentősebb ilyen kezdeményezés, amely közelebb hozza a nemzetközi adatkapacitásokat a helyi piacokhoz, és összeköti az adatközpontokat, a felhőszolgáltatásokat és a teljes digitális ökoszisztémát Afrika, a Közel-Kelet, valamint a Nyugat-Balkán és az európai unió országai között. Az Európai Bizottság és a GÉANT támogatása egyértelmű visszajelzés, hogy ezek a projektek az Európai Unió számára is stratégiai jelentőségű beruházások, amely egyben megerősíti a nyugat-balkáni régió szerepét is a kontinens digitális jövőjében.”*

Az Európai Bizottság Bővítési és Keleti Szomszédsági Főigazgatósága (DG ENEST) zászlóshajó-projektként üdvözölte az EAGLE-kezdeményezést, amely összhangban áll az EU Digitális Évtized 2030, a Global Gateway stratégia, valamint az EU Nyugat-Balkán Növekedési Terv célkitűzéseivel. A tervezett szárazföldi gerinchálózat javítja a kapcsolódási minőséget, csökkenti a költségeket, erősíti a kutatási és oktatási hálózatokat, és alapot teremt az innováció, a mesterséges intelligencia-alkalmazások és a startup-ökoszisztéma fejlődéséhez a régióban. A projekt megvalósítása összhangban áll az EU 5G kiberbiztonsági törekvéseivel, biztosítva a digitális hálózatok biztonságát és ellenálló képességét a térségben.

Az EAGLE egy úttörő tengeralatti és szárazföldi összeköttetési rendszer, amely új digitális átjárót hoz létre Európa, Ázsia, a Közel-Kelet és az afrikai kontinens között. A regionális és interkontinentális digitális integrációban stratégiai mérföldkőnek számító kezdeményezést a 4iG Csoport és a Telecom Egypt közösen valósítja meg. A rendszer nagy kapacitású, alacsony késleltetésű adatútvonalat biztosít a Földközi-tenger térségében, Albánián és Olaszországon keresztül kapcsolódva Európához. Innen egy új szárazföldi optikai gerinchálózaton keresztül halad tovább a Nyugat-Balkánon, elérve Európa legfontosabb adatforgalmi központjait, köztük Szófiát, Bécset és Frankfurtot. A Nyugat-Balkán jelenleg Európa egyik legkevésbé összekapcsolt térsége, korlátozott határon átnyúló infrastruktúrával. Az EAGLE-projekt révén a 4iG Csoport új lehetőségeket teremt a vállalkozások, az oktatási intézmények és a közszféra számára, támogatva az Európai Unió digitális felzárkóztatási és gazdasági ellenálló-képességi céljait.

A 2000 kilométer hosszú tengeralatti rendszer várhatóan 2028-ban kezdi meg működését, útvonal-diverzitást és hálózati redundanciát biztosítva, amely növeli a hálózatok ellenálló képességét és erősíti Európa digitális szuverenitását.

- vége -

**4iG Csoport**

*A budapesti székhelyű, magyar többségi tulajdonú 4iG Nyrt. Magyarország és a nyugat-balkáni régió egyik vezető integrált távközlési és IT-rendszerintegrációs szolgáltatója, valamint dinamikusan fejlődő szereplője a magyar űr és védelmi iparnak. A Budapesti Értéktőzsde prémium kategóriájában jegyzett vállalat négy országban mintegy 11 000 munkavállalóval működik, és kulcsszerepet játszik a régió digitális átalakulásában, illetve távközlési infrastruktúrájának fejlesztésében. A 4iG Csoport a montenegrói ONE Crna Gora és az albán ONE Albania tulajdonosaként a Nyugat-Balkán egyik piacvezető távközlési-infokommunikációs szolgáltatója: Montenegróban mobilpiaci szolgáltatásokat nyújt, Albániában a vezetékes és mobil távközlés területén is jelen van, Észak-Macedóniában pedig készül a távközlési piacra lépésre.*

**Az ‘EAGLE’ projektről**

*Az EAGLE (Egypt–Albania Gateway Link to Europe) célja egy új, interkontinentális tengeralatti adat-összeköttetés létrehozása Egyiptom és Albánia között, amely nagy kapacitású digitális folyosót biztosít Afrika, a Közel-Kelet, a Nyugat-Balkán és Európa fő adatközpontjai (Frankfurt, Bécs) között. A kezdeményezés új, alacsony késleltetésű útvonalat biztosít Európa digitális infrastruktúrájához, diverzifikálva a meglévő mediterrán adatátviteli irányokat. 2024 februárjában a 4iG Csoport és a Telecom Egypt Budapesten együttműködési megállapodást írt alá a projekt kereskedelmi és műszaki kereteinek kialakításáról, míg az albán kormány Tiranában megerősítette támogatását a fejlesztés mellett. A projekt előkészítési szakaszban van, amelynek során részletes műszaki, szabályozási és környezeti tanulmányok készülnek. A rendszer nyílt hozzáférésű modellben valósul meg, biztosítva a tisztességes és diszkriminációmentes kapacitás-hozzáférést minden piaci szereplő számára. A tervezett kábel Egyiptomot, Albániát és Olaszországot köti össze, opcionális ágakkal Líbia és Görögország felé, növelve a régió összekapcsoltságát és útvonal-biztonságát. Az albán csatlakozási ponton keresztül az EAGLE rövidebb, megbízhatóbb adatútvonalat kínál Frankfurt, Bécs, Budapest és Szófia irányába. A projekt részeként regionális adatközpontok és szárazföldi optikai hálózatok kiépítését is tervezik, hogy a rendszer teljes kapacitása kiaknázható legyen.*